
    Comisia de chirurgie cardiovasculară a Ministerului Sănătăţii

    Valva mitrală (VM)

    În ciuda unei aparenţe de simplă supapă cu rol hidrodinamic de dirijare a fluxului sanguin din inima stângă prin închiderea şi deschiderea orificiului dintre AS şi VS, VM (Fig. 1) este o structură complexă la care contribuie mai multe elemente anatomice (AS, VS, inelul mitral atrio-ventricular, valvulele mitrale anterioară şi posterioară, cordajele tendinoase, muşchii pilieri ai VS). Acestea acţionează "în concert" pentru îndeplinirea funcţiei valvei mitrale. În structura sa se întâlnesc elemente nervoase, fibre de colagen, fibroblaşti, fibre muscular netede şi endoteliu diferit pe faţa atrială şi pe faţa ventriculară. Nici structura şi nici funcţia VM nu au fost încă complet elucidate.

    Fig. 1 - Anatomia valvei mitrale

__________

    NOTĂ (CTCE)

    Fig. 1 - Anatomia valvei mitrale, se găseşte în Monitorul Oficial al României, Partea I, nr. 723 bis din 29 octombrie 2010, la pagina 416 (a se vedea imaginea asociată)

    Închiderea valvei mitrale depinde în principal de integritatea anatomică a celor 2 valvule (anterioară şi posterioară, aceasta din urmă cu 3 porţiuni, P1, P2, P3 după cum au fost descrise de Carpentier). Prin apoziţia lor, prin coaptare realizează închiderea, competenţa orificiului mitral. Aria orificiului mitral a fost apreciată la 5 - 7 cm² (mai mic la femei, mai mare la bărbaţi). Suprafaţa sumată a celor 2 valvule este de 14 cm², deci dublul orificiului mitral normal. La sfârşitul diastolei, după umplerea ventriculară, cele 2 valvule sunt mobilizate una către cealaltă până la apropiere, pentru ca apoi sistola ventriculară să le pună în tensiune pentru închiderea etanşă a orificiului mitral. Contracţia muşchilor pilieri (anterior şi posterior), care se scurtează cu până la 20 %, contribuie de asemenea la competenţa valvei mitrale. Deschiderea valvei mitrale are loc prin mobilitatea valvulelor mitrale legată de pliabilitatea intrinsecă şi contribuţia fluxului sanguin din inima stângă, realizată de contracţia atrială stângă, relaxarea diastolică a VS ("aspiraţia" VS) şi mobilizarea valvulelor mitrale în direcţii opuse. Incizurile dintre P1, P2 şi P3 ale valvulei posterioare precum şi comisurile dintre cele 2 valvule (antero-laterală şi postero-medială) favorizează deschiderea largă şi rapidă a valvei mitrale la începutul diastolei.

    Contracţia sistolică a peretelui VS posterior condiţionat de o circulaţie coronara adecvată prin artera circumflexă stângă contribuie la micşorarea orificiului mitral în sistolă cu până la 36%, astfel ca celelate elemente anatomice descrise să poată asigura închiderea etanşă a orificiului mitral. Leziuni stenotice ale arterei circomflexe stângi cu ischemie şi diminuarea contractilităţii peretelui posterior al VS modifică echilibrul complex al funcţiei valvei mitrale şi conduce la apariţia insuficienţei mitrale ischemice.

    Cauze care interferează cu structura şi funcţia valvei mitrale generează apariţia unor boli valvulare: stenoza şi insuficienţa mitrală, ca leziuni izolate sau asociate, mixte. Malformaţii congenitale (cum sunt cele din canalul atrioventricular comun, "parachute mitral valve"), leziuni produse de reumatismul poliarticular acut (stenoza mitrală, insuficienţa mitrală, leziuni mixte), tumori - mixoame atriale stângi, edocardita acută bacteriană sunt cauze de reducere a orificiului mitral şi în consecinţă produc semne de SM.

    Deşi bolile valvulare de origine reumatică au scăzut ca incidenţă în ţările dezvoltate, ele continuă să fie cauza unor morbidităţi şi mortalităţi semnificative în întrega lume (2). În ţările în curs de dezvoltare se întâlnesc stenoze mitrale la adolescenţi şi adulţi cu toată profilaxia reumatismului poliarticular acut practicată de mai multe decenii în aceste ţări.

    Stenoza valvei mitrale constă în reducerea suprafeţei orificiului la valori sub 2,5 cm² (faţă de 4 - 6 cm² valoare normală) prin îngroşarea valvulelor, sudarea comisurilor, scurtarea, fuzionarea şi îngroşarea cordajelor tendinoase şi a pilierilor, ascensionarea pilierilor spre marginea liberă a valvulelor. SM împiedică umplerea VS. Leziunile subvalvulare realizează un al 2-lea nivel de stenoză, pe lângă cel de la nivelul orificiului mitral. Fibroza şi calcificarea valvulelor interferează cu funcţia valvulară. Modificările de mai sus reduc pliabilitatea şi mobilitatea valvulelor concomitent cu scăderea ariei orificiului mitral şi apariţia unei diferenţe de presiune între AS şi VS - gradient.

    Frecvenţa SM este mai mare la femei decât la bărbaţi - raport F/B 2:1. SM izolată se întâlneşte la 40% din pacienţii post cardită reumatică, iar 60% dintre bolnavii cu SM au în evoluţie reumatism poliarticular acut (3).

    Limitarea orificiului valvei mitrale şi prezenţa gradientului transmitral conduc la creştera presiunii în AS şi a presiunii venoase pulmonare (congestie) care se răsfrânge asupra circulaţiei pulmonare. Când presiunea venoasă pulmonară depăşeşte presiunea oncotică plasmatică apare edemul pulmonar (3). Apare o vasoconstricţie compensatorie şi o hipertrofie a intimei arteriolelor pulmonare, ceea ce conduce la apartiţia hipertensiunii pulmonare. Pe măsură ce stenoza progresează, debitul cardiac se reduce. Travaliul ventricolului drept creşte cu încărcarea VD secundară vasoconstricţiei pulmonare. VD trebuie să genereze suficientă forţă să depăşească rezistenţa generată de valva mitrală stenotică şi să propage fluxul sanguin prin circulaţia arterială pulmonară în vasoconstricţie. (1). Presiunea arterială pulmonară creşte de 3 - 5 ori peste normal, în cele din urmă conducând la insuficienţa VD. În repaus leziunile de SM pot trece neobservate, deşi incapacitatea funcţională este prezentă cu o scădere progresivă a activităţii (2). Creşterea fluxului sanguin transmitral la efort şi reducerea perioadei de umplere ventriculară în tahicardie cresc gradientul de presiune transmitral şi conduc la apariţia dispneei (3).

    Simptome

    Primele simptome de dispnee apar obişnuit precipitate de efort, emoţii, stress, activitate sexuală, infecţie, sarcină sau fibrilaţie atrială rapidă datorită creşterii gradientului transmitral (3). Infecţiile respiratorii repetate sunt caracteristice. Hemoptizia a fost atribuită infecţiilor pulmonare, infarctelor pulmonare, edemului pulmonar acut şi rupturii unor vase pulmonare mici. Embolismul sistemic este frecvent în special în prezenţa fibrilaţiei atriale (3). În tabloul clinic al stenozei mitrale apar:

    - Insuficienţa ventriculară stângă - dispneea de efort, ortopneea, dispneea paroxistică nocturnă, care se datoresc scăderii debitului VS şi creşterii presiunii AS. Simptomele de insuficienţă ventriculară stângă în mod obişnuit nu se datoresc disfuncţiei ventriculare stângi, ci mai degrabă SM propriu zise cu consecinţele sale (1). În plus, în timp, VS scade în dimensiuni datorită fluxului sanguin diminuat prin valva mitrală.

    - Insuficienţa ventriculară dreaptă apare în cadrul hipertensiunii pulmonare când VD devine insuficient producând hepatomegalie, turgescenţă jugulară, edeme periferice, ascită, oboseală (1).

    Semnele stenozei mitrale au fost descrise ca:

    - scăderea amplitudinii pulsului, fibrilaţia atrială, şoc apexian vizibil,

    - zgomotul I (S1) accentuat - stenoza limitează închiderea spontană a valvei mitrale, valva rămâne deschisă până la închiderea forţată a acesteia de către sistola ventriculară; tardiv progresiunea stenozei împiedecă funcţionarea valvei şi intensitatea S1 scade (1),

    - clacment de deschidere accentuat la marginea inferioară stângă a sternului, după S2 (zgomotul 2), când valva mitrală se deschide forţat în diastolă prin presiunea crescută din AS. Intervalul S2 - clacment de deschidere poate indica nivelul presiunii în AS şi gradul stenozei mitrale (1)

    - suflu presistolic, uruitură diastolică audibilă după efort, în decubit lateral stâng, la focarul mitral, după clacmentul de deschidere

    componenta pulmonară a S2 este crescută în intensitate în prezenţa hipertensiuniii pulmonare

    - raluri pulmonare bilateral sunt secundare creşterii presiunii AS şi a presiunii venoase pulmonare

    - embolism sistemic cu origine în AS dilatat, în prezenţa fibrilaţiei atriale cu semne de ischemie acută periferică.

    - mărirea VD produce o mişcare sistolică a sternului

    Evaluare, diagnostic

    Istoricul bolii, examenul obiectiv, radiografia toracică şi electrocardiograma sunt completate de ecocardiografie şi eventual explorare hemodinamică prin cateterism cardiac în stabilirea diagnosticului şi a severităţii stenozei mitrale.

    Electrocardiografia indică semne de dilatare a AS, semne de HVD.

    - Radiografia toracică indică rectilinizarea marginii stângi a cordului prin bombarea arterei pulmonare, proeminenţa urechiuşii stângi, scăderea în dimensiuni a VS; contur dublu al marginii drepte a cordului la nivel atrial - dilatarea AS; circulaţie pulmonară accentuată de tip arterial şi venos - creşterea presiunii arteriale pulmonare conturează artere pulmonare principale accentuate dinspre hili precum şi semne de hipertensiune pulmonară venoasă - accentuarea imaginii vasculare pulmonare cu convergenţă spre hili; linii limfatice Kerley pot fi prezente; scăderea transparenţei retrosternale în cazul HVD

    Ecocardiografia este metoda de elecţie în evaluarea bolnavilor cu stenoză mitrală. Vizualizează excelent valva mitrală şi extinderea leziunilor anatomice (reducerea mobilităţii, îngroşări, fibroză, focare de calcificare), dimensiunile cavităţilor stângi în sistolă şi diastolă, contractilitatea şi performanţa VS, aria orificiului mitral (metode: 2D planimetric sau "pressure half time") precum şi gradientul transmitral (calculat Doppler). Sunt de asemenea evaluate presiunea pulmonară şi leziunile valvulare asociate (mai ales insuficienţă aortică, insuficienţă tricuspidă).

    Ecografia transesofagiană (TEE) poate pune în evidenţă trombi AS şi detaliază caracteristici morfologice ale valvei mitrale utile în deciziile terapeutice. Ecografia de efort aduce informaţii despre evoluţia gradientului mitral şi a presiunii pulmonare (2). Leziunile anatomice ale aparatului valvular mitral au fost gradate în vederea indicaţiilor terapeutice - în special pentru valvotomia percutană. Astfel cele mai importante sunt:

    - Scorul Wilkins al morfologiei valvei mitrale (4) descrie 4 grade privind mobilitatea, îngroşarea subvalvulară, îngroşarea valvulelor şi calcificarea

    - Scorul Cormier al anatomiei valvei mitrale (5) descrie 3 grupe ecocardiografice privind pliabilitatea valulelor, aparatului subvalvular şi prezenţa calcificării

    Cateterismul cardiac - importanţa acestuia a diminuat având în vedere datele oferite de ecocardiografie neinvaziv, dar îşi menţine importanţa în evaluarea leziunilor concomitente ale vaselor coronare, a hipertensiuniii pulmonare, şi a leziunilor asociate.

    Evoluţie

    Între episodul de reumatism poliarticular acut şi apariţia simptomelor de stenoză mitrală poate exista un interval variabil, care se poate extinde pe 20 - 40 de ani, iar de la apariţia simptomelor la incapacitate, intervalul poate fi de până la 10 ani. La bolnavii asimptomatici durata de viaţă a fost apreciată ca bună până la 10 ani. La bolnavii minim simptomatici, 80% au o durată de viaţă de 10 ani. Când simptomele devin limitante, procentul scade la 10 -15 %. În prezenţa hipertensiunii pulmonare severe supravieţuirea medie scade la sub 3 ani. Cauzele de mortalitate la stenoza mitrală netratată sunt insuficienţă cardiacă 60-70 %, embolism sistemic 20-30 %, embolism pulmonar 10 % şi infecţie 1- 5 %. Evoluţia poate fi foarte variabilă cu deteriorare bruscă precipitată de complicaţiile de mai sus. Bolnavii simptomatici netrataţi au un prognostic nefavorabil (2).

    Tratament

    Terapia medicală este indicată pentru pacienţi cu simptome uşoare - moderate de insuficienţă ventriculară stângă.

    - Diureticele şi nitraţii cu acţiune îndelungată (controlul congestiei pulmonare) limitează dispneea şi ortopneea.

    - Beta blocanţii şi blocanţii de canale de calciu reduc frecvenţa cardiacă şi pot ameliora considerabil toleranţa de efort prin prelungirea diastolei şi prin aceasta timpul disponibil de umplere a VS prin valva stenotică (2).

    - Digitala este indicată la bolnavii cu fibrilaţie atrială pentru controlul frecvenţei cardiace. La bolnavii în ritm sinusal, pe un VS cu performanţă normală nu a dovedit eficienţă.

    - Anticoagulantele (trombostop, sintrom) cu un INR 2 - 3, sunt indicate la bolnavii în fibrilaţie atrială cronică sau paroxistică, cu risc de embolism (AS > 50 mm, tromb AS) (1,2).

    - Profilaxia endocarditei bacteriene cu antibiotice este recomandată înainte, în timpul şi după procedee invazive cu potenţial bacteriemic.

    - Profliaxia puseelor reumatice este indicată la bolnavii tineri cu antecedente reumatice şi la cei cu evolutivitatea reumatică.

    Convertirea fibrilaţiei atriale (cardioversie) recente - sub 12 luni, tolerată hemodinamic, la un AS moderat mărit, poate fi efectuată electric sau medicamentos şi este indicată postoperator la un interval de câteva săptămâni. Perioperator, fibrilaţia atrială cu alură ventriculară rapidă şi toleranţă hemodinamică scăzută poate fi convertită de urgenţă sub anticoagulare. În cazul fibrilaţiei atriale cronice, dacă SM are indicaţie chirugicală se poate asocia procedeului mitral, intraoperator un procedeu de tratament al FA (ablaţie intraatrială cu radiofrecvenţă, crioablaţie) sau procedeul Maze (interceptare chirurgicală intratrială).

    Indicaţii de tratament

    Alegerea tipului de tratament şi a momentului de aplicare se bazează pe:

    - caracteristicile clinice,

    - anatomia valvei mitrale

    - evaluarea riscului de intervenţie

    - disponibilitatea tipului de tratament (2).

    La bolnavii cu SM simptomatici, care au o arie valvulară mitrală sub 1,5 cm² şi se află în clasa funcţională NYHA II-IV se stabileşte indicaţia chirurgicală. De asemenea, bolnavii simptomatici în clasa NYHA I - II, cu o arie mitrală sub 1 cm² şi hipertensiune pulmonară severă (presiune arterială pulmonară > 60/80 mmHg) beneficiază de tratamentul chirurgical (3)

    Indicaţiile de tratament chirurgical constau în:

    - Contraindicaţii ale valvotomiei mitrale percutane şi eşecul acesteia

    - SM semnificativă (avm < 1,5 cm²; NYHA III; HTP > 60 mmHg)

    - Bolnavi simptomatici NYHA II - IV

    - SM cu risc de tromb-embolism (FA, trombAS, embolii antecedente)

    - Leziuni valvulare şi coronariene asociate

    - Hipertensiune pulmonară severă, Insuficienţă cardiacă în antecedente

    - Contraindicaţii ale valvotomiei mitrale percutane şi eşecul acesteia

    Tratamentul chirurgical este eficient în:

    - eliminarea simptomelor şi

    - prelungirea duratei de viaţă la bolnavii simptomatici.

    Acesta constă în - valvuloplastie mitrală pe cord-deschis sau

    - înlocuire valvulară mitrală.

    Valvotomia mitrală pe cord închis cu dilatator transventricular poate fi indicată la bolnavi tineri cu valve suple, fără fibroză sau calcificări. În era valvotomiei mitrale percutane, valvotomia chirurgicală pe cord închis, dar mai ale comisuroliza digitală nu-şi mai are justificare, deşi în trecut a produs ameliorarea simptomelor la mulţi bolnavi.

    În prezenţa unor detalii ecocardiografice privind morfologia valvei mitrale, singurul procedeu acceptabil care poate restabili morfologia şi funcţia valvei mitrale "la vedere" este valvuloplastia mitrală pe cord-deschis. Nici un alt procedeu nu se poate adresa concomitent tuturor leziunilor aparatului valvular mitral (îngroşări uniforme sau localizate, comisuri sudate, aparat subvalvular îngroşat, scurtat, ascensionat la nivelul valvelor, calcificări localizate).

    Procedeul chirurgical realizează:

    1. Deschiderea la vedere a comisurilor păstrând integritatea valvulelor şi cordaje tendinoase pe ambele versante ale valvulelor,

    2. Separarea cordajelor fuzionate, incizarea pilierilor aglutinaţi şi ascensionaţi, rezecţia în suprafaţă a zonelor îngroşate,

    3. Aplicarea unor fire comisurale izolate - procedeul Wooler - sau aplicarea unui inel mitral de anuloplastie,

    4. Testarea competenţei valvei intraoperator.

    Valvuloplastia mitrală pe cord-deschis în prezenţa unor modificări morfologice corectabile poare oferi o durată de funcţionare îndelungată a valvei mitrale.

    Cu acest procedeu chirurgical, în serii selecţionate din centre cu experienţă incluzând şi bolnavi tineri, durata de viaţă a fost de 15 ani în 96%, fără complicaţii valvulare în 92% din cazuri (3). Leziunile reumatice, mai ales cele evolutive, pot avea rezultate mai puţin durabile.

    În cazul neconcordanţei datelor ecografice cu leziunile constatate intraoperator şi simptomatologia bolnavului, procedeul proiectat preoperator poate fi convertit în înlocuire valvulară mitrală (Fig. 2,3).

    Fig. 2 a. Proteză valvulară cu bilă (Starr Edwards) în poziţie mitrală

    b. Bioproteză porcină în poziţie mitrală (desene reproduse)

__________

    NOTĂ (CTCE)

    Fig. 2 a şi b - Proteza cu bilă şi bioproteza în poziţie mitrală, se găsesc în Monitorul Oficial al României, Partea I, nr. 723 bis din 29 octombrie 2010, la pagina 423. (a se vedea imaginea asociată)

    Fig. 3 Înlocuirea valvei mitrale: a. raporturi anatomice ale valvei mitrale, b. excizia valvei mitrale, c. menţinerea unor porţiuni de valvă pentru păstrarea continuităţii la pilieri, d. înlocuirea valvei mitrale cu proteză cu 2 valvule, e. bioproteză porcină pentru înlocuirea valvei mitrale.

__________

    NOTĂ (CTCE)

    Fig. 3 a,b,c,d,e - Figura 3 se găseşte în Monitorul Oficial al României, Partea I, nr. 723 bis din 29 octombrie 2010, la pagina 424. (a se vedea imaginea asociată)

    Acest procedeu asigură eliminarea stenozei şi dispariţia simptomelor. Un studiu relativ recent (Euro Heart Survey, 2003) afirmă că în practica curentă în Europa, chirurgia valvei mitrale constă mai ales în înlocuire valvulară, iar comisurotomia pe cord-deschis este rareori efectuată (6 cit. de 2).

    Principiile chirurgiei mitrale pe cord-deschis

    Calea de acces este aleasă de operator (sternotomie mediană, toracotomie dreaptă sau stângă). În bypass cardiopulmonar total - circulaţie extracorporeală - cu hipotermie 33 grade Celsius, cu drenaj pe ambele vene cave şi reinjectarea arterială aortică se opreşte circulaţia coronară prin clamparea aortei ascendente. Se administrează sub presiune soluţia de cardioplegie (cristaloidă sau cu sânge) pentru oprirea cordului şi protecţia miocardului în timpul stopului cardioplegic (decuplare electro-mecanică cu potasiu, răcire moderată, stabilizare de membrană). Administrarea se face intraaortic sau direct în arterele coronare. Drenajul cavităţilor stângi este asigurat de un cateter sub aspiraţie plasat în VS. Pe cord oprit se deschide AS orizontal la nivelul şanţului interatrial drept. Un acces mai facil este obţinut în unele cazuri de accesul transeptal biatrial sau cel superior. În prezenţa aderenţelor pericardice mai ales posterioare, eliberarea acestora "la vedere" facilitează mobilizarea valvei mitrale intraatrial stâng, spre operator.

    Explorarea valvei mitrale este un moment crucial pentru decizia intraoperatorie de reconstrucţie sau înlocuire a avalvei. Se examinează şi apreciază dimensiunile inelului mitral, aria valvulară, dimensiunile şi pliabilitatea valvulelor anterioară şi posterioară, starea comisurilor valvulare, cordajele tendinoase, pilierii mitrali - lungime, grosime, integritate anatomică. Decizia pentru reconstrucţie conduce la aplicare manevrelor descrise mai sus la vavuloplastia mitrală pe cord-deschis pentru SM, la care se pot adăuga manevrele de valvuloplastie utilizate la reconstrucţia mitrală pentru insuficienţă mitrală (Fig. 8,9,10,11, şi 12).

    Procedeul operator se încheie cu verificarea dimensiunilor orificiului mitral şi a deschiderii valvei (permeabilitate pentru 2 degete ale operatorului, > 3,5 - 4 cm²), precum şi testarea competenţei valvei mitrale cu lichid sub presiune în VS, urmând a fi verificată eco-cardiografic TEE după suprimarea circulaţiei extracorporeale în stabilitate hemodinamică.

    Dacă decizia este în favoarea înlocuirii valvulare (Fig. 10,11,12), atunci se excizează cele 2 valvule mitrale la 5 mm de inserţie, se secţionează cordajele tendinoase imediat deasupra muşchilor pilieri şi se inseră o valvă artificială proteză mecanică sau valvă biologică - prin sutură cu fir continuu întrerupt în 4 puncte cardinale cu fire izolate armate. Dimensionarea valvei precum şi poziţionarea acesteia sunt de asemenea momente operatorii importante ale procedeului. Manevre suplimentare pot fi necesare pentru asigurarea implantării valvei artificale în condiţii de funcţionare adecvată în funcţie de particularităţile anatomice ale cazului. Verificarea funcţionalităţii valvei este de asemenea crucială pentru terminarea procedeului operator. Se închide AS prin sutură, se evacuează aerul din cavităţile cardiace, se suprimă clampajul aortic, se restabileşte circulaţia coronară, se desăvârşeşte evacuarea aerului din cavităţile cardiace şi după asigurarea reperfuziei adecvate a cordului (50% din perioada de stop cardiac sub drenajul cavităţilor stângi - ventul VS) se suprimă CEC şi se reintroduce cordul în sarcină progresiv cu sau fără suport inotropic pentru stimularea contractilităţii.

    Mortalitatea operatorie variază între 3 şi 10% şi se corelează cu vârsta, clasa funcţională NYHA, hipertensiunea pulmonară şi prezenţa de leziuni coronariene. Durata de viaţă îndelungată este legată de vârstă, clasa funcţională, fibrilaţia atrială, hipertensiunea pulmonară, funcţia VS preoperator şi complicaţiile legate de valvele artificiale utilizate - complicaţii trombo-embolice sau hemoragie, deteriorare structurală (2).

    Grupul de lucru pentru tratamentul bolilor valvulare al Societăţii Europene de Cardiologie (2007) consideră valvotomia mitrală percutană - procedeu de cardiologie intervenţională în care orificiul mitral stenozat este deschis cu balon de dilatare introdus percutanat, neoperator - ca procedeul de elecţie la bolnavii simptomatici, cu SM semnificativă (arie valvulară > 1,5 cm²) la care intervenţia chirurgicală este contraindicată sau cu risc mare. Caracteristici anatomice favorabile ale valvei mitrale sunt necesare pentru reuşita procedeului (2). Vârsta înaintată se adaugă factorilor de risc, iar calificarea cardiologului intervenţionist şi a instituţiei din care face parte trebuie luate în considerare. Contraindicaţiile acestui procedeu constau în anatomie mitrală nefavorabilă, bolnavi asimptomatici, risc de trombembolism (tromb AS, FA), calcificare valvulară, insuficienţă mitrală asociată, leziuni valvulare şi coronariene asociate.

    Bolnavii asimptomatici cu semne de SM necesită evalure periodică clinic şi ecocardiografic pentru observarea evoluţiei bolii şi prevenirea complicaţiilor.

